


                                                                                             
 
НАРЕДБА ЗА МЕСТОПОЛОЖЕНИЕТО НА СТОПАНСКИ СГРАДИ ЗА ЖИВОТНИ И ПТИЦИ И ОБЕМЪТ НА ЖИВОТНОВЪДНАТА ДЕЙНОСТ НА ТЕРИТОРИЯТА НА ОБЩИНА ГРАМАДА


РАЗДЕЛ І 
ОБЩИ ПОЛОЖЕНИЯ 

Чл.1(1) С тази наредба се определят реда и начина на притежаване, отглеждане и контрол на животни на територията на населените места в община Грамада съгласно Закона за ветеринарномедицинската дейност, Закона за защита на животните и други специални нормативни актове.
(2) Наредбата не се отнася за отглеждане на животни – домашни любимци. 
Чл.2.Отглеждането на пчелни семейства се извършва в съответствие с разпоредбите на Закона за пчеларството.
Чл.3.Отглеждането на всички останали животни, за които се изисква специално разрешение от РИОСВ(охлюви, земноводни, влечуги, калифорнийски червей и др.), се извършва след получаване на съответното разрешително.


РАЗДЕЛ ІІ

ПРАВА И ЗАДЪЛЖЕНИЯ НА ОБЩИНА ГРАМАДА 
И КМЕТСКИТЕ НАМЕСТНИЦИ НА НАСЕЛЕНИТЕ МЕСТА



Чл.4.(1) Общинските съвети определят с наредба обема на животновъдната дейност и местата за отглеждане на селскостопански животни по смисъла на Закона за животновъдството на територията на съответната община.
(2) Кмета и кметските наместници са длъжни да:
1.съдействат за организиране на изпълнението на мерките за профилактика, ограничаване и ликвидиране на болестите по животните;
2.организират изпълнението на разпоредените от Централния епизоотичен съвет и от постоянно действащите областни и общински епизоотични комисии, мерки за ограничаване и ликвидиране на болести по животните;
3.съдействат за организиране на периодични обучения на собственици и/или ползватели на животновъдни обекти, свързани с профилактика, ограничаване и ликвидиране на болести по животните и зоонози;
4.районират пасищата и водопоите в зависимост от епизоотичната обстановка, а при необходимост - забраняват използването им;
5. предприемат мерки за недопускане на животни в депата за отпадъци;
6.организират и предприемат действия за събиране и обезвреждане на умрелите безстопанствени животни съгласно изискванията на Регламент (ЕО) № 1069/2009;
7. организират определянето на терен за загробване на труповете на животни и предприемат действия за събиране и унищожаване на странични животински продукти извън обектите по чл. 259, ал. 1 и 2 и инсталациите по чл. 259а, в случаите, определени в чл. 19, параграф 1 от Регламент (ЕО) № 1069/2009;
8.предприемат мерки за недопускане използване на общински пасища и места за водопой от безстопанствени животни и животни, които не са идентифицирани и/или на които не са извършени мерките по програмата за профилактика, надзор, контрол и ликвидиране на болести по животните и зоонози;
9. предприемат мерки за недопускане на свободно движение на животни по улиците на населените места;
10.определят маршрута на движение на животните от сборни стада по улиците на населените места;
11.осъществяват контрол за спазване на наредбата по ал. 1;
12.организират ежегодно в срок до 20 октомври извършването на инвентаризация на животните в животновъдните обекти - лични стопанства и изготвят списък, който съдържа имената на собствениците на животни, броя, вида и категорията на животните от животновъдните обекти; в срок до 7 работни дни от извършване на инвентаризацията предават списъка на официалния ветеринарен лекар, отговарящ за съответната община и го поставят на видно място;
(3) При възникване на епизоотично огнище, освен задълженията по ал. 2, кмета и кметските наместници оказват съдействие и подпомагат дейността на ветеринарните лекари по прилагане на мерките за ограничаване и ликвидиране на болестта, като:
1. актуализират списъка по ал. 2, т. 12;
2. осигуряват транспорт и организират извозването на труповете на животните до терена за загробване;
3. под контрола на официален ветеринарен лекар организират изграждането и поддържането на дезинфекционни площадки на входовете/изходите на населените места, на чиято територия е констатирано епизоотичното огнище;
4. осигуряват помощен персонал и технически средства, необходими за изпълнение на мерките за ограничаване и ликвидиране на болестта по животните на съответната територия;
5. съвместно с органите на МВР ограничават достъпа на външни лица до населените места, на чиято територия е констатирано епизоотичното огнище;
6. забраняват провеждането на масови мероприятия в населените места, на чиято територия е констатирано епизоотичното огнище;
7. участват в комисиите за регистрация на личните стопанства.

РАЗДЕЛ ІІІ
ПРАВА И ЗАДЪЛЖЕНИЯ НА СОБСТВЕНИЦИТЕ НА  СЕЛСКОСТОПАНСКИ ЖИВОТНИ И ПТИЦИ

Чл.5.(1)На територията на Община Грамада, физическите и юридически лица- собственици на селскостопански животни и птици са длъжни: 
1.да спазват изискванията за отглеждане на селскостопански животни и птици, съгласно действащото законодателство на Република България;
(2)В границите на регулация на населените места да отглеждат селскостопански животни и птици само за лични нужди до максимално допустимия, в зависимост от вида, брой както следва; 
1. два броя едри преживни животни (ЕПЖ) и приплодите им до 12-месечна възраст;
2. десет броя дребни преживни (ДПЖ) с приплодите им до 9-месечна възраст;
3. три броя прасета за угояване, различни от свине майки и некастрирани нерези;
4. два броя еднокопитни и приплодите им до 12-месечна възраст;
5. десет възрастни зайци с приплодите им, но не повече от сто броя общо;
6. петдесет възрастни птици независимо от вида;
7. сто бройлера или подрастващи птици независимо от вида.
(3)Да осигуряват условията, грижите и вниманието, необходимо за отглеждането на животните и птиците,  съобразени с естествените им нужди, според вида и породата им, а именно: 
1.пространство за настаняване и оборудване, отговарящи на физиологичните и поведенческите особености на животните; 
2.подходящ микроклимат - помещенията да са с подходяща температура, влажност и движение на въздуха, проветряване и осветление;
3.необходимите количества подходяща храна, вода, които да ги поддържат в добро здравословно състояние;
4. свободен достъп до местата за хранене и поене; 
5. необходимото пространство и свобода на движение; 
6. подходящи съдове за хранене и поене, поставени по начин, който не позволява замърсяването им и намалява до минимум агресивната конкуренция между животните; 
(4). Да ги обезпаразитяват, ваксинират и да им осигуряват редовно профилактично и ветеринарномедицинско обслужване и незабавно лечение при заболяване или нараняване: 
1.да се грижат за здравето на животните, да ги предпазват от болка и страдание; 
2.да осигуряват наблюдение върху здравословното им състояние;
3.да предприемат всички мерки за предотвратяване неконтролирано напускане на границите на имота от животните;
Чл.6(1) Придвижването на селскостопанските животни до терени за паша в землищата на населените места в община Грамада става само по маршрути, определени със заповед на кмета на съответното населено място. 
 (2) Собствениците на селскостопански животни са длъжни да осигурят необходимите условия за безопасността на движението при придвижване на животните по улиците и пътищата на територията на общината (когато липсва друга възможност за придвижване). 
(3) Собствениците на селскостопански животни са длъжни да им осигурят придружител когато ги извеждат и прибират до и от събирателните пунктове. Задължават се ползвателите на сборните пунктове за животни ежедневно да ги почистват и поддържат в приличен вид. 
Чл. 7. Клането на животни, предназначени за лична консумация от собственика извън кланици, може да се извършва при спазване изискванията на Регламент (ЕО) № 1099/2009 на Съвета на Европейския съюз от 24 септември 2009 г., изменен с Регламент за изпълнение 2018/723 от 16 май 2018 г. относно защитата на животните по време на умъртвяване и Наредба № 22 от 14.12.2005 г. за намаляване до минимум страданията на животните по време на клане или умъртвяване. 
Чл.8.Собствениците на селскостопански животни и птици са длъжни да опазват здравето на животните и птиците и да предпазват хората от болести, както и да опазват околната среда.
Чл.9.(1) Собствениците на селскостопански животни осигуряват места в своя имот за временно съхранение на оборската тор, като площадката за съхранение е на минимум 10 метра от жилищни сгради и спазване на сервитутите по чл.14, ал.1 от ЗУТ.Торта се изнася минимум три пъти в месеца, а през летния сезон минимум веднъж седмично.
(2) Площадките, на които ще се съхранява оборски тор и отпадъчните води от животновъдния обект, не трябва да създават възможности за отделяне на отровни и вредни емисии в атмосферния въздух, с проникване на същите в почвата и особено в подпочвените води.
Чл.10.(1)Собствениците на селскостопански животни (ЕПЖ, ДПЖ, Свине и еднокопитни) са длъжни да предоставят животните си за идентификация по реда на ЗВМД и да регистрират в Българската агенция по безопасност на храните /БАБХ/ животновъдните си обекти. 
(2) Собствениците на животни по ал.1 от наредбата са длъжни да ги идентифицират чрез поставяне на Индивидуален идентификатор одобрен от БАБХ и/или ветеринарномедицински паспорт, издаден от Областна дирекция по безопасност на храните – Видин.
 (3) Забранява се транспортирането на селскостопански животни да се извършва на територията на община Грамада без ветеринарномедицинско свидетелство, а за едрите преживни и еднокопитни животни – и с ветеринарномедицински паспорт. 
(4) Животните се транспортират при условия, гарантиращи здравето, физиологичните и поведенческите им нужди в специализирани, лицензирани транспортни средства, а болни животни или животни, които са били в контакт с болни животни, само с писмено разпореждане на ветеринарен лекар. 
Чл. 11. Собствениците на селскостопански животни са длъжни незабавно да уведомят за умрели животни ветеринарния лекар, обслужващ животновъдния обект и кмета на населеното място. 

 
РАЗДЕЛ ІV
РЕД ЗА ОТГЛЕЖДАНЕ НА ДОМАШНИ ЖИВОТНИ И ПТИЦИ НА ТЕРИТОРИЯТА НА ОБЩИНА ГРАМАДА

Чл.12.Животните се отглеждат и използват по начин, съответстващ на тяхното развитие и предназначение, съобразен с физиологичните им нужди и екологичните изисквания.
Чл.13.Гражданите могат да отглеждат животни и птици на територията на общината в подходящи помещения при спазването на ветеринарно-санитарните, зоохигиенните норми и изискванията към местоположението на стопанските сгради за животни и птици и обема на животновъдната дейност.
Чл. 14. Забранява се:
1.движението и оставянето на животни и птици отглеждани със стопанска и нестопанска цел в населените места в общината без придружител;
2.пашата на селскостопански животни в населените места на територията на паркове, градинки, училища, културни и здравни заведения, специално създадени зелени площи и на местата допълнително забранени за паша с разпореждане на местните административни органи или по заповед на кмета на общината;
3.изхвърляне на животински отпадъци в кофите за битови отпадъци, както и извън определените за това места;
4.придвижването на неидентифицирани, съгласно разпоредбите на ЗВМД, едри преживни животни (ЕПЖ), дребни преживни животни (ДПЖ) и свине в населените места на община Грамада; 
5.движението на еднокопитни животни, използвани за животинска тяга на пътни превозни средства по улиците на населените места и републиканската пътна мрежа без да са идентифицирани и на които не са извършени мероприятията, предвидени в държавната профилактична програма.Движението на еднокопитните животни, използвани за животинска тяга на пътни превозни средства се извършва само с поставена предпазна престилка;
6.отглеждането на селскостопански животни в стопански постройки, в които не може да се осигурят санитарно-хигиенните, ветеринарномедицинските изисквания за отглеждане на съответния вид животни, не отговарят на нормативните изисквания за опазване на околната среда и които не са регистрирани като животновъдни обекти по реда на Закона за ветеринарномедицинската дейност;
7.отглеждането на селскостопански животни в обекти, които са незаконни строежи по смисъла на ЗУТ или не се ползват по предназначение; 
8.забранява се изхвърлянето на странични животински продукти и умрели животни извън определените места; 
9.замърсяване на общински терени и площи в резултат на отглеждането на селскостопански животни; 
10.отглеждането, преминаването и пашата на селскостопански животни в обществени озеленени площи на урбанизираните територии, в това число всички паркове, градини, улично озеленяване, извънселищно озеленяване, гробищни паркове, на територията на спортни обекти, в междублоковите пространства, в дворовете на здравни заведения, училища, детски градини и детски ясли и заведения за социални грижи, санитарно-охранителни зони на водоизточници и водоснабдителни съоръжения; 
11.отглеждането на селскостопански животни и птици в жилищни сгради в режим на етажна собственост; 
12.навлизането на селскостопански животни в урегулирани поземлени имоти и земеделски имоти, които не са собственост на собственика на селскостопанските животни или няма правно основание да ги ползва;
13.клането на животни и първичната обработката на животински продукти на обществени места (по тротоарите, улиците, площадите и др.);
14.влизането, преминаването и паша на животни в земи с посеви, трайни или цветни насаждения, освен в случаите на собственост или учредено вещно право върху земята; 
15.влизането, преминаването и паша на животни на пасища, мери и ливади, при липса на правни основания за това; 



РАЗДЕЛ V
ИЗИСКВАНИЯ КЪМ МЕСТОПОЛОЖЕНИЕТО НА СГРАДИ ЗА ЖИВОТНИ И ПТИЦИ

Чл.15.(1)На територията на община Грамада се допуска отглеждането на домашни животни и птици в сградите и постройките на допълващо застрояване, които са предназначени за стопанска дейност. 
(2) Постройките за отглеждане на животни се изграждат след издадено разрешение за строеж. 
Чл.16.(1) Постройки със селскостопанско предназначение се изграждат съгласно определените норми както следва:
 1. на 3 (три) метра от дворищно-регулационните линии; 
 2. на 6 (шест) метра от жилищните сгради, находящи се в дворното място, както и от сградите от съседните имоти; 
(2) При невъзможност за спазване на разстоянията по ал.1 е необходима нотариално заверена декларация за съгласие от съседи; 
(3) Стопанските сгради да се изграждат, разполагат и оборудват така, че да отговарят на условията съгласно чл.44 и чл.45 от ЗУТ.

РАЗДЕЛ VІ
ОТГЛЕЖДАНЕ НА СЕЛСКОСТОПАНСКИ ЖИВОТНИ СЪС СТОПАНСКА ЦЕЛ

Чл. 17. (1) Отглеждането на селскостопански животни със стопанска цел е разрешено извън строителните граници на населените места в Община Грамада, като се извършва в сгради, предназначени за отглеждане на съответния вид животни. 
(2)В обекти, които не отговарят на изискванията за индустриално отглеждане на съответния вид животни  е допустим следният обем: 
1.едри преживни животни  – до 9 бр. с приплодите до едногодишна възраст; 
2.дребни преживни животни  – до 50 бр. с приплодите до шестмесечна възраст;
3.еднокопитни – до 10 бр. с приплодите им до едногодишна възраст; 
4.прасета за угояване – до 5 бр. или 1 свиня - майка с приплодите; 
5.зайци – до 120 бр;
6.птици – до 350 бр. кокошки носачки; до 500 бройлера или подрастващи птици от други видове. 
(3)Отглеждането на селскостопански животни със стопанска цел се извършва само в обекти, регистрирани в БАБХ, по реда на чл. 137 от ЗВМД.
(4) Местоположението на обектите за отглеждане на селскостопански животни със стопанска цел да се съгласува с РЗИ – Видин. 
Чл.18.(1) Обекти за отглеждане на селскостопански животни в обем, надвишаващ този по чл. 17, е допустимо само извън строителните граници на населените места. По изключение е допустимо промишлено отглеждане на селскостопански животни в сгради, въведени в експлоатация със съответното предназначение по реда на Закона за устройство на територията. 
(2) Отглеждане на селскостопански животни в обем, надвишаващ този по чл. 17, е допустимо и в сгради, представляващи търпими строежи по смисъла на Закона за устройство на територията. За установяването на режим на търпимост следва да се докаже по предвидения в Закона за устройство на територията ред, че сградата се е ползвала със съответното конкретно предназначение преди 31.03.2001 г.
 (3) Извършването на строителни работи във връзка с привеждане на животновъдните обекти в съответствие с нормативните изисквания за извършване на конкретната животновъдна дейност се разрешава по реда на Закона за устройство на територията. 
Чл.19. При отглеждане на селскостопански животни със стопанска цел собствениците на животновъдни обекти упражняват дейността си съобразно разпоредбите на Закона за ветеринарномедицинската дейност (ЗВМД) и подзаконовите нормативни актове към него. 
Чл.20. Собствениците на животновъдни обекти за отглеждане на селскостопански животни със стопанска цел са длъжни да спазват съответните разпоредби от настоящата наредба. 
Чл. 21. Животновъдните обекти, в които се отглеждат животни с цел добив на суровини и храни, които се предлагат на пазара, се определят като ферми и се регистрират по реда на Закона за ветеринарномедицинската дейност. 



РАЗДЕЛ VІІ
АДМИНИСТРАТИВНО – НАКАЗАТЕЛНИ РАЗПОРЕДБИ
Чл.22.Не се разрешава клането на животни в помощните и лични стопанства за търговия и снабдяване на обществени заведения.
Чл.23.Не се резрешава извършването на производствени и стопански дейности в жилищни сгради, при които се получават – отпадъци, прах, газове, шум, вибрации, миризми и други наднормени вредности причиняващи дискомфорт на живущите.
Чл.24.Контролът по спазване на настоящата Наредба се осъществява от Кмета на община Грамада или определено от него длъжностно лице и кметските наместници на населените места.
 Чл. 25. (1) На нарушителите на разпоредбите на настоящата наредба се налага глоба от 50 до 500 лв., а при повторно нарушение глоба от 150 до 1000 лв.
 (2) Когато нарушението по ал.1 е извършено от юридическо лице или едноличен търговец се налага имуществена санкция в размер до 5000 лв.
Чл. 26. Установените в тази наредба административни наказания се налагат в случай, че за същото нарушение не е предвидено наказание в друг висшестоящ нормативен акт. 
Чл.27. Нарушенията на наредбата се установяват с актове, съставени от длъжностни лица, определени със заповед на Кмета на общината.
Чл.28.Въз основа на съставените актове Кмета на Общината издава наказателни постановления.
Чл.29.Установяването на нарушенията, издаването, обжалването и изпълнението на наказателните постановления се извършват по реда, предвиден по Закона за административните нарушения и наказания.
Чл.30.Нарушението е повторно, когато е извършено до една година от влизането в сила на наказателното постановление, с което нарушителят е наказан за нарушение от същия вид.
Чл.31.Освен глобите, нарушителите заплащат и разходите, свързани с установяване и отстраняване на нарушенията.






ДОПЪЛНИТЕЛНИ РАЗПОРЕДБИ

§ 1. По смисъла на наредбата:
1.”Отглеждането на селскостопански животни със стопанска цел” – е отглеждането на селскостопански животни в обем, надвишаващ обема по чл.1, ал.2 от Наредба № 44 от 20.04.2006 г. за ветеринарномедицинските изисквания към животновъдните обекти. 
2."Идентификация" е характеризирането на животното по неговата маркировка, паспортни и регистрационни данни; 
3."Животновъдни обекти" е всяко място, където временно или постоянно се отглеждат или настаняват животни, с изключение на ветеринарни клиники или амбулатории.
 4. "Собственик на животновъден обект" е физическо лице, едноличен търговец или юридическо лице, което притежава документи, доказващи собствеността и/или правото на ползване върху обекта.
5."Лични нужди" е отглеждане на продуктивни животни в лични стопанства с цел добив на суровини и храни за лична употреба.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Наредбата се издава на основание чл.21, ал.2 от Закона за местното самоуправление и местната администрация, Закона за устройство на територията, Наредба № 44 за ветеринарномедицинските изисквания към животновъдните обекти, Закона за защита на животните и Закона за ветеринарномедицинската дейност.
§2.С приемането на Наредбата се отменя Наредба за местоположението на стопански животни и птици и обемът на животновъдната дейност на територията на Община Грамада, приета с Решение № 287, взето с Протокол № 31 от 07.07.2018 г.




Огнян Георгиев

Председател ОбС – Грамада

